武夷游仙詠
作者：韋驤
朝代：宋

paragraphs: 崔嵬倚天蒼翠勻，羅列百里清無塵。
氣象不與凡山鈞，舉目已訝非前聞。
悠悠官道行溪濱，不陟峻險仙源分。
穿松度竹微荆榛，古觀壮麗依嶙峋。
道人鶴氅烏紗巾，引我舉棹來長津。
横灘激浪花如銀，舟子敏捷妙入神。
縈紆逆泝山之根，兩壁萬仞干青雲。
如庵如室如倉囷，奇蹤怪状何紛紛。
仰觀持久頭酸辛，開蓬偃卧望始真。
遺機斷脱罏不燻，漆棺不朽藏何身。
雞窠亂草宛若新，舟航六七排魚鱗。
半入崖厂誰施陳，輒疑構置因昔人。
留此詭異矜常倫，却看危峭無攀捫。
下插萬丈深潭淪，雖有智力何由伸。
此莫謾詰徒自勤，手披舊記煩咨詢。
逖想會仙奚所存，兩峰最大勢最尊。
當時曾集三千賓，幔亭鋪設紫雲茵。
酒味醇潔餚羞珍，鳳兒荷香藝絕羣。
賓雲奏徹更幾春，飲散祇以夸曾孫。
神仙渺茫難重論，此會此語相傳云。
儼然遺跡尚不冺，嚴祠唯奉武夷君。
潛有惠澤均斯民，我遊自午至夕醺。
目力所能纔逡巡，長言記錄濡毫頻。
師仙術異非所欣，但悵勝概無緣鄰。